Gini-koeffisient, beregnet inntektsfordeling per land, CIA 2009.
Gini-indekser, inntektsfordeling over tid (siden andre verdenskrig) i utvalgte land. Vi ser at land som USA, Kina, Storbritannia og Brasil har fått skjevere inntektsfordeling (høyere indeks), mens Frankrike, Norge og Italia har fått en mer jevn inntektsfordeling i etterkrigstiden.
**Gini-koeffisient** er et statistisk mål for statistisk spredning, oppkalt etter den italienske statistikeren Corrado Gini. Vanligvis brukes koeffisienten til beregning av inntektsforskjeller eller formuesforskjeller i en befolkning. Koeffisienten angis som en tallverdi fra 0 til 1, hvor 0 indikerer at alle innbyggerne har akkurat like stor inntekt eller formue, mens tallverdien 1 indikerer at én person eier all inntekt eller formue.

Ofte brukes en ***Gini-indeks*** for å uttrykke samme verdier som prosent; Sverige har eksempelvis en Gini-indeks på 23,2 % (0,232), og er det landet i verden med mest jevn inntektsfordeling,[] mens Namibia med 70,7 % (0,707) er det landet i studiene som har hatt skjevest inntektsfordeling.[] Norge hadde til sammenligning en gini-koeffisient på 25,9 % (0,259) i 2019.

Gini-koeffisienter for inntekt
------------------------------

Gafisk fremstilling av Gini-koeffisienten. På den horisontale x-aksen avsettes befolkningen proporsjonalt bortover aksen, med de fattigste innbyggerne til venstre og de rikeste til høyre. På den vertikale y-aksen avsettes inntekten (eller formuen) oppover. En Gini-koeffisient representert ved en 45° vertikal linje indikerer perfekt fordeling, med Gini-koeffisient = 0. Desto mer Lorenz-kurven buer nedover, desto skjevere er inntekten (eller formuen) fordelt.
Det er gjort studier av land for inntektsfordeling, representert i kartet til høyre. Gini-koeffisienten for hele verden har av ulike forskere vært anslått til mellom 56 og 66.

Mens de fleste land i Europa og Canada har Gini-kindekser på mellom 24 og 36, ligger vestlige land som USA og Mexico med indeksverdier over 40, dvs. skjevere inntektsfordeling. Målene kan bidra til å avdekke forskjeller i sosial velferd og levestandard. Man må derimot huske at koeffisienten ikke sier noe om hvor stor *avstanden* er mellom høyeste og laveste inntektsnivå, to land med samme Gini-koeffisient kan ha ulik avstand mellom topp og bunn, dvs ulik grad av skjevhet, alt ettersom hvor *store* gruppene av fattige og rike er som andel av hele befolkningen. I tillegg kan stort innslag av svart økonomi skjule mange inntektskilder hos de fattigste, og derved bidra til å undervurdere deres inntekt i den offisielle statistikken.

### Korrelasjon med inntektsnivå

Fattige land med lavt BNP per innbygger, har generelt skjevere inntektsfordeling med høyere Gini-koeffisient, gjerne mellom 40 og 71, mens rike land har jevnere inntektsfordeling og lavere Gini-koeffisient – ofte mellom 24 og 40. Unntakene er USA, Hongkong og Singapore, som har høyt gjennomsnittlig inntektsnivå men likevel skjev inntektsfordeling. I EU og Norden er Gini-koeffisienten generelt stort sett under 30. I året 2005 ble hele EUs Gini-koeffisient anslått til 31, mens EU unntatt de 10 sist innmeldte østeuropeiske landene hadde en verdi på 30. Et land som hadde gjennomført raske og radikale markedsreformer – Estland – hadde samme år en Gini-koeffisient på 35,8.

Inntektsforskjeller i Norge
---------------------------

Statistisk sentralbyrå rapporterte i 2014 at inntektsforskjellene innad i Norge er lave «både sammenlignet med andre europeiske land og i global sammenheng». Sammenlignet med andre OECD-land var ulikheten, basert på tall fra 2010, «minst i Slovenia, Norge og Danmark. Disse landene hadde en Gini-koeffisient – slik OECD måler den – på om lag 0,25. Inntektsforskjellene er noe større i Finland (0,26) og Sverige (0,27). Den høyeste ulikheten innen OECD finner en i USA (0,38), Mexico (0,47) og Chile (0,50).»

Referanser
----------

1. ↑  «Inntektene fordeles omtrent som før. Men de rikeste eier stadig større del av verdiene.». *e24.no*. Besøkt 12. mars 2021.
2. ↑  Bob Sutcliffe (April 2007), *Postscript to the article ‘World inequality and globalization’ (Oxford Review of Economic Policy, Spring 2004)*, besøkt 2007-12-13
3. ↑  United Nations Development Programme
4. ↑  EU-Eurofund Arkivert 1. desember 2008 hos Wayback Machine. - EurLIFE - Gini index, basert på data fra Eurostat.
5. 1 2  «Utvikling i inntektsulikhet». Besøkt 5. oktober 2015.

Eksterne lenker
---------------

* WORLD INEQUALITY LAB

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Universalis **·** NDL
 |